भाजपा: शहर की कमान देवेश को ग्रामीण में वीरेंद्र की घोषणा अटकी
पॉलिटिकल रिपोर्टर, ग्वालियर
केंद्रीय मंत्री नरेंद्र सिंह तोमर के करीबी देवेश शर्मा को 5 साल में दूसरी बार भाजपा शहर अध्यक्ष की कमान सौंपी गई है। इसकी विधिवत घोषणा सोमवार को देर शाम भोपाल से हुई। हालांकि दैनिक भास्कर ने उनके नाम का खुलासा दो दिन पहले ही कर दिया था। उधर ग्रामीण जिलाध्यक्ष के लिए वीरेंद्र जैन का नाम तय होने के बाद भी पहली सूची में उनकी घोषणा अटक गई। शहर भाजपा की कमान देवेश शर्मा के हाथ में आते ही उनकी टीम में पद पाने की मंशा रखने वालों ने जुगाड़ लगाना शुरू कर दी है। उधर, पिछली बार कार्यकारिणी गठन को लेकर लड़खड़ाए और इस्तीफा देने वाले श्री शर्मा पर वरिष्ठों ने अभी से निगाह रखनी शुरू कर दी है ताकि कार्यकारिणी के मामले में इस बार कोई चूक न हो जाए। नवनियुक्त जिलाध्यक्ष श्री शर्मा ने पार्टी के संभागीय कार्यालय में स्वागत कराते हुए कहा कि वे जल्द ही कार्यकारिणी का गठन करेंगे।
ग्वालियर ग्रामीण में नए जिलाध्यक्ष के नाम की घोषणा सोमवार की देर रात तक नहीं हो सकी। कारण, इस पद के लिए रविवार को केंद्रीय मंत्री श्री तोमर के इशारे पर वीरेंद्र जैन को फाइनल कर लिया गया था लेकिन श्री जैन के साथ तीन अन्य कार्यकर्ताओं द्वारा नामांकन भरे जाने के कारण मामला अटका रहा।
पिछली बार: इसलिए विवाद और इस्तीफा: वर्ष 2010 में जिलाध्यक्ष बने देवेश शर्मा ने जुलाई-अगस्त में शहर के साथ ही मंडलों की कार्यकारिणी का गठन कर दिया था। जिसमें उन्होंने 40 से 45 प्रतिशत पद कायस्थ समाज के लोगों में बांटे थे। इस पर अन्य वर्ग के नेताओं ने उपेक्षा का आरोप लगाते हुए खुलकर बगावत की थी। इसके अलावा कार्यकारिणी में कई विवादित चेहरों को भी अहम् पद दिए गए। इस पर श्री शर्मा को संगठन नेतृत्व ने भोपाल बुलाकर इस्तीफा ले लिया था।
जिन्होंने खाेला था मोर्चा, उन्हीं ने संभाली कमान: पिछले कार्यकाल में पार्टी के जिन लोगों ने देवेश शर्मा के खिलाफ मोर्चा खोलते हुए उनका इस्तीफा कराया था। इस बार उन्हीं लोगों ने विरोधियों को सम्हालते हुए श्री शर्मा के जिलाध्यक्ष बनने का रास्ता साफ किया। 2010 में राकेश जादौन, जय सिंह कुशवाह, अशोक जादौन समेत कई लोगों ने संभागीय कार्यालय में खुले में बैठक की और भोपाल में वरिष्ठ नेतृत्व तक शिकायत करने गए। पार्टी में चर्चा ये भी रही कि विरोध करने वाली ये टीम पिछली बार भी सांसद श्री तोमर की थी और इस बार भी उन्हीं की है। फिर इस बार ये बदलाव क्यों हुआ?
दावेदारों को मिला है भरोसा
इस बार जिलाध्यक्ष के लिए पार्टी के कई नेता दावेदारी कर रहे थे, जिससे श्री शर्मा के जिलाध्यक्ष बनने में कई रोड़े अटक रहे थे। तब केंद्रीय मंत्री श्री तोमर ने खुद मोर्चा संभालते हुए अपनी टीम के लोगों को इस फील्डिंग में लगाया कि दूसरे दावेदार चुनाव प्रक्रिया में शामिल नहीं हो। इस टीम ने दावेदारों को जिला कार्यकारिणी में अहम् पद मिलने का भरोसा देते हुए चुनाव नहीं होने दिया, लेकिन श्री तोमर के गुट के ही सदस्य उपेंद्र बैस ने रविवार को चुनाव कराने की जिद करते हुए हंगामा कर दिया। हालांकि, वे सोमवार को देवेश शर्मा के साथ सेल्फी खिचवाते नजर आए।
ग्रामीण में नहीं थमा विरोध
ग्रामीण जिलाध्यक्ष पद को लेकर विरोध का क्रम दूसरे दिन भी जारी रहा। जानकारी के अनुसार जिलाध्यक्ष पद के लिए श्री जैन के अलावा कुंदन बघेल, बृजमोहन गुर्जर और जितेंद्र रावत ने भी नामांकन भरे थे। लेकिन श्री जैन का नाम पहले से तय होने के कारण शेष तीनों पर विचार नहीं किया गया। इस पर क्षेत्र के वरिष्ठ नेताओं ने असंतोष जताया। विरोध बढ़ता देख सामवार देर रात तक श्री जैन के नाम की घोषणा नहीं की गई। हालांकि रात आठ बजे शहर जिलाध्यक्ष की घोषणा होने के साथ ही श्री जैन के समर्थकों ने भी उन्हें मालाएं पहनाकर मुंह मीठा करा दिया।
26 दिसंबर को प्रकाशित खबर
घोषणा तो हो ही जाएगी, लड्डू खाओ यार। रेसकोर्स रोड स्थित भाजपा के संभागीय मुख्यालय पर नवनिर्वाचित शहर जिलाध्यक्ष देवेश शर्मा कुछ इसी अंदाज में ग्रामीण अध्यक्ष के दावेदार वीरेंद्र जैन को लड्डू खिला रहे हें। श्री जैन के नाम की घोषणा सोमवार की सूची में नहीं हो सकी।
bho_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva